Poštovani gospodine predsedniče, predstavnici lokalne samouprave, profesori i ostali prisutni,

Želeo bih da vam se zahvalim na uručenoj svetosavskoj zahvalnici. Danas je Savindan, praznik kojim se obeležava uspomena na svetog Savu, prvog srpskog arhiepiskopa i velikog prosvetitelja. Živeo je u drugoj polovini dvanaestog i prvoj polovini trinaestog veka, i još tada, za vreme „mračnog“ srednjeg veka, shvatio je veliki značaj obrazovanja. Posmatrajući današnju situaciju u društvu, mislim da smo mi taj značaj zaboravili i da bi trebalo da ga se podsetimo. Ja sam maturant ovdašnje gimnazije, i na osnovu malog, ali ličnog iskustva zapazio sam da iz godine u godinu obrazovanje sve više gubi značaj u očima savremenog društva. Naša gimnazija, poznata u Srbiji po uspehu učenika na takmičenjima i njihovim rezultatima na prijemnim ispitima, izgubila je jedno odeljenje. Na prvi pogled, ovo deluje kontrasno i izuzetno ironično, s obzirom da današnjim danom slavimo širenje obrazovanja. Drugi problem predstavlja odnos ljudi prema nauci, posebno učenika. Nauka je za njih bauk, stvorenje koje treba izbegavati. Non scholae, sed vitae discimus, latinska je izreka koja znači – ne učimo za školu, nego za život. Danas, međutim, mali broj učenika se tako odnosi prema školi. Može se reći da to danas nije „popularno“. Društvo ismejava ljude koji „gube vreme“ učeći, zato što, iz iskustva, zna da je kod nas to retko kad isplativo, ili, što je češće kod mladih ljudi, da ne bi izgubili popularnost u svojim društvenim grupama. A baš to vodi ka začaranom krugu – svako strepi od drugog da ne bude proglašen osobom koja „uči“. Gledano iz šireg ugla, to je posledica zapostavljanja prosvete i nauke, sfera bez kojih bi još uvek živeli u srednjem veku, ali u mračnom srednjem veku, a ne u onakvom za kakav se borio naš veliki prosvetitelj, sveti Sava.

Bez obzira na sve ove probleme, uvek postoje i svetle tačke koje se bore protiv njih, na mnogobrojan broj načina. Na ovom mestu ne mogu govoriti uopšteno, jer, kao što je rekao poznati filozof i matematičar Vilhelm Lajbnic, čovek nije sposoban da izvrši beskonačnu analizu svih mogućih situacija. Zato ću se zadržati na ličnom primeru. Verujem da znate, ja se od osnovne škole izuzetno interesujem za aspekte prirode koje izučavaju hemija i fizika. Iz ovih predmeta sam ujedno često išao i na takmičenja i postigao velike uspehe, među kojima je prošlogodišnji najveći kako za mene, tako i za državu u ovoj oblasti, a to je srebrna medalja na Međunarodnoj hemijskoj olimpijadi. Do takvog uspeha se ne može doći samostalno, bez pomoći drugih ljudi. Bezuslovna pomoć porodice se podrazumeva, ali je potrebna i pomoć škole i ljudi koji rade u njoj. Zato bih na prvom mestu želeo da se zahvalim mojoj bivšoj i sadašnjoj razrednoj starešini, prof. Ljubi Milošković i Aleksandri Nikolić, kao i bivšoj direktorki prof. Slađani Stojanović, koje su mi uvek izlazile u susret kada mi je bilo potrebno slobodno vreme za spremanje takmičenja, ali i pomagale da ostanem u toku sa redovnom nastavom. Naravno, zahvalan sam i prof. Mariji Jevremović, koja mi je pomagala koliko je god mogla u spremanju za ova takmičenja, koja su često zahtevala znanja koja se stiču na akademskim studijama. Takođe, zahvalio bih se i svim ostalim profesorima koji su mi pomagali, školi koja mi je obezbeđivala knjige za rad i svim prijateljima koji su mi bili podrška u svakom trenutku.

Na kraju još želim reći da ja verujem u bolje sutra zasnovano na naučnim principima, verujem da je najveće bogatstvo – bogatstvo uma, verujem u moć znanja i radujem se svakom novom danu jer ću obogatiti sebe novim saznanjima.

Hvala!